[pic] | COMISIA COMUNITĂŢILOR EUROPENE |

Bruxelles, 12.11.2008

COM(2008) 722 final

RAPORT AL COMISIEI

Fondul de Solidaritate al Uniunii Europene Raport anual 2007

CUPRINS

1. Introducere 3

2. Noi cereri primite în 2007 3

3. Finanțare 8

4. Monitorizare 8

5. Încheiere 10

6. Concluzii 10

Anexa 1: Cererile privind Fondul de Solidaritate al Uniunii Europene primite sau încheiate în 2007 12

Anexa 2: Criteriile de mobilizare a Fondului de Solidaritate al Uniunii Europene 13

Anexa 3: Stabilirea valorii ajutorului 14

Anexa 4: Praguri pentru catastrofe majore aplicabile în 2007 15

1. Introdu CERE

Fondul de Solidaritate al Uniunii Europene a fost creat la 15 noiembrie 2002[1]. Articolul 12 din Regulamentul privind Fondul de Solidaritate prevede prezentarea unui raport referitor la activitatea fondului din anul anterior adresat Parlamentului European și Consiliului. Raportul de față prezintă activitățile Fondului în 2007, acoperind, ca și în rapoartele anterioare, trei domenii: soluționarea cererilor noi primite în cursul anului 2007, monitorizarea punerii în aplicare în curs a subvențiilor și evaluarea raporturilor de punere în aplicare în vederea pregătirii acestora pentru încheiere.

2. CERERI NOI PRIMITE ÎN 2007

În 2007 Comisia a primit 19 noi cereri de finanțare din Fondul de Solidaritate. Anexa 1 oferă o descriere detaliată a tuturor cazurilor. Acestea au fost evaluate în lumina criteriilor stabilite în regulament și a informațiilor pe care statele candidate le-au putut oferi.

Germania

În ianuarie 2007 o furtună violentă („Kyrill”) s-a abătut asupra Germaniei, provocând daune grave într-un număr de regiuni. Autoritățile germane au solicitat asistență financiară din Fondul de Solidaritate la 29 martie 2007. Informații suplimentare au fost primite la 12 iulie 2007.

Furtuna a fost clasificată drept catastrofă majoră, întrucât pagubele directe în valoare de 4 687 milioane EUR au depășit pragul aplicabil de 3 267 milioane EUR (și anume, 3 miliarde EUR în prețurile din 2002). Au fost provocate daune semnificative în sectorul infrastructurii, forestier, al întreprinderilor și al gospodăriilor particulare. În regiunile cele mai afectate a fost declarată stare de urgență. Unsprezece persoane și-au pierdut viața ca urmare directă a furtunii. Rețeaua feroviară și cea rutieră au fost blocate de copaci și cabluri electrice care au căzut, ceea ce a produs întreruperea completă a traficului feroviar pe întreg teritoriul Germaniei și a necesitat operațiuni de curățare de mare anvergură.

Comisia a decis la 11 septembrie 2007 să propună autorității bugetare mobilizarea Fondului de Solidaritate și acordarea unui ajutor financiar în valoare de 166,9 milioane EUR. În urma procedurii bugetare, subvenția a fost acordată Germaniei la 27 decembrie 2007.

Spania (EL Hierro)

Între 26 și 28 ianuarie 2007, asupra insulei El Hierro, cea mai mică dintre cele șapte insule care alcătuiesc arhipelagul Canare, s-a abătut o furtună gravă însoțită de ploi abundente care au provocat daune infrastructurilor publice. La 29 martie 2007, Spania a depus o cerere de asistență financiară.

Catastrofa a cauzat daune de aproape 17, 858 milioane EUR, reprezentând 0,55% din pragul normal de mobilizare a fondului (3 267 milioane EUR). Cererea a fost așadar examinată în conformitate cu criteriile pentru „catastrofe regionale extraordinare”. Regulamentul solicită acordarea unei atenții speciale regiunilor îndepărtate și izolate; insula El Hierro se înscrie în această categorie.

Comisia a considerat că, pentru ca criteriile specifice privind catastrofele regionale să fie semnificative în context național, trebuie făcută o distincție între evenimentele regionale grave și cele care sunt doar locale. În conformitate cu principiul subsidiarității, acestea din urmă reprezintă responsabilitatea autorităților naționale, în timp ce primele pot fi luate în considerare pentru sprijin din Fondul de Solidaritate. Nu s-a considerat că o catastrofă care nu depășește 0,55% din pragul normal de mobilizare a fondului se înscrie în limitele acestei motivații, nici chiar în împrejurări excepționale sau în cazul în care a fost vizată o regiune îndepărtată sau izolată.

Regiunea afectată a fost definită de autoritățile spaniole ca fiind insula El Hierro, cu o populație de aproximativ 10 500 de locuitori care reprezintă 0,5% din totalul populației Insulelor Canare. În timp ce Regulamentul 2012/2002 nu prevede o dimensiune minimă în materie de populație sau teritoriu pentru ca regiunea afectată să fie eligibilă, Comisia a considerat că acestea trebuie să fie pertinente în contextul economic al țării vizate. În cazul de față, catastrofa a cauzat daune grave la nivel local, însă aceasta s-a limitat la un teritoriu de mici dimensiuni cu un număr redus de locuitori.

În timp ce cererea nu lasă nicio îndoială asupra faptului că ploile abundente au cauzat daune grave la nivel local, nu au existat dovezi suficiente ale repercusiunilor grave și durabile asupra condițiilor de viață și stabilității economice a regiunii (și anume, Insulele Canare). Pentru a fi semnificativ, conceptul de stabilitate economică regională nu poate fi aplicat entităților care sunt prea mici pentru a avea un impact asupra întregii regiuni. Acest lucru trebuie evaluat într-un context regional mai larg, și anume regiunea spaniolă a Insulelor Canare. Nu au existat dovezi ale faptului că stabilitatea economică a Insulelor Canare a fost afectată în vreun mod. Comisia a decis la începutul anului 2008 să nu mobilizeze Fondul și a informat autoritățile spaniole cu privire la aceasta.

Franța (La Réunion)

La sfârșitul lunii februarie 2007, insula franceză La Réunion a fost afectată de ciclonul tropical „Gamède”, care a produs daune grave infrastructurilor și diferitelor sectoare ale economiei. Franța a depus o cerere de asistență financiară la 4 mai 2007. Informații actualizate cu privire la cifrele daunelor au fost primite la 29 iunie, 12 și 17 iulie 2007. Întrucât daunele directe totale în valoare de 211,6 milioane EUR s-au situat sub pragul normal pentru o „catastrofă majoră”, reprezentând 6,5% din pragul aplicabil de 3 267 milioane EUR, cererea a fost analizată în conformitate cu criteriile pentru catastrofe regionale extraordinare.

Autoritățile franceze au justificat cererea printr-o situație specială a insulei La Réunion, care este regiunea ultraperiferică cea mai îndepărtată și, în același timp, cea mai populată a Uniunii. Au fost prezentate dovezi pentru a arăta că, din cauza locației izolate și a situației sale socio-economice deja critice, impactul și repercusiunile durabile ale daunelor cauzate de ciclon au fost mult mai grave decât în mod obișnuit. Catastrofa a cauzat daune grave infrastructurilor, în special drumurilor, aprovizionării cu apă și telecomunicațiilor, precum și în agricultură și pescuit, și a afectat – în măsuri diferite – întreaga populație a insulei La Réunion. În 21 dintre cele 24 de comune ale insulei a fost declarată starea de urgență. Dovezile prezentate pentru a demonstra repercusiunile grave și durabile asupra condițiilor de viață și stabilității economice a regiunii s-au bazat în principal pe probleme care decurg din daunele cauzate principalelor drumuri, în special distrugerea unui pod de pe singurul și cel mai important drum care leagă cei doi poli economici din nordul și sudul insulei. S-a așteptat ca acest lucru să afecteze în mod negativ ocuparea forței de muncă și creșterea economică, inclusiv închiderea unui număr de IMM-uri. Mai mult, furtuna a provocat pierderi importante de venituri în sectorul pescuitului, în sectorul agricol și în turism.

Comisia a decis la 11 septembrie 2007 să propună mobilizarea Fondului de Solidaritate și să acorde un ajutor financiar în valoare de 5,29 milioane EUR. În urma procedurii bugetare, subvenția a fost acordată Franței la 28 decembrie 2007.

Spania (Castilla-La Mancha)

La 22 și 23 mai 2007, asupra unor părți ale regiunii Castilla-La Mancha s-au abătut inundații grave care au provocat daune infrastructurilor, locuințelor private, întreprinderilor și agriculturii. Spania a depus o cerere de asistență financiară la 18 iulie 2007. Autoritățile spaniole au estimat daunele directe la 66,172 milioane EUR, ceea ce reprezenta doar 2% din pragul aplicabil pentru mobilizarea fondului pentru catastrofe majore (3 267 milioane EUR). Întrucât daunele totale au rămas sub pragul normal pentru mobilizarea fondului, cererea a fost examinată în conformitate cu criteriile pentru „catastrofe regionale extraordinare”.

Comisia a considerat că, pentru ca criteriile specifice privind catastrofele regionale să fie semnificative în context național, trebuie făcută o distincție între evenimentele grave la nivel regional și cele care sunt doar locale. Nu s-a considerat că o catastrofă care reprezintă 2% din pragul normal pentru mobilizarea Fondului se înscrie în limitele motivației fondului.

Una dintre condițiile pentru mobilizarea excepțională a Fondului este aceea că cea mai mare parte a populației din regiunea la care se referă cererea trebuie să fie afectată. Cererea a făcut referire la inundațiile din cele două provincii din Ciudad Real cu o populație de 489 200 de locuitori și din Toledo (576 200 de locuitori) din cadrul regiunii autonome Castilla-La Mancha, care are o populație totală de 1 839 900 (cifre din 2004). În interiorul acestor provincii, inundațiile au afectat un număr de municipalități cu o populație totală de 71 397. Populația din municipalitățile în cauză reprezintă doar o parte foarte mică din populația provinciilor de care acestea aparțin. În timp ce Regulamentul 2012/2002 nu prevede o dimensiune minimă în materie de populație sau teritoriu pentru ca regiunea afectată să fie eligibilă, Comisia a considerat că acestea trebuie să fie pertinente în contextul economic al țării vizate. În cazul de față, catastrofa a cauzat daune grave la nivel local, însă a rămas limitată la un teritoriu de mici dimensiuni cu un număr relativ mic de locuitori.

Producerea inundațiilor a cauzat daune infrastructurii rutiere și a apelor, precum și instalațiilor municipale, sistemelor educaționale, medicale și sportive, iluminatului stradal, multor locuințe, agriculturii și unei părți din baza industrială și de servicii. În timp ce cererea nu a lăsat nicio îndoială asupra faptului că inundațiile și ploile abundente au cauzat daune la nivel local infrastructurilor și agriculturii, aceasta nu a prezentat dovezi solide ale repercusiunilor grave și durabile asupra condițiilor de viață și asupra stabilității economice a regiunii. Cu toate că cererea se limita la zonele cele mai afectate, au fost primite doar 1 989 de cereri de despăgubiri pentru daunele aduse locuințelor (dintr-o populație totală în zonele afectate de 71 397). În plus, Comisia a considerat că conceptul de stabilitate economică regională trebuie evaluat într-un context regional mai larg. Pe această bază, Comisia a conchis că cererea nu îndeplinea cerințele privind „repercusiunile grave și durabile asupra condițiilor de viață și asupra stabilității economice a regiunii”. Comisia a decis la 23 ianuarie 2008 să nu mobilizeze fondul și a informat autoritățile spaniole cu privire la aceasta.

Regatul Unit

În iunie și iulie 2007, în urma valurilor succesive de ploi neobișnuit de abundente, diferite părți ale Regatului Unit au fost afectate de inundații majore, cauzând daune grave. În consecință, la 20 august 2007, autoritățile din Regatul Unit au depus o cerere de asistență financiară din Fondul de Solidaritate. La 26 octombrie 2007 au fost primite informații suplimentare solicitate de serviciile Comisiei ca fiind necesare pentru a încheia evaluarea.

Daunele directe totale cauzate de producerea inundațiilor se ridică la peste 4,6 miliarde EUR. Întrucât această sumă depășește pragul de 3,267 miliarde EUR aplicabil Regatului Unit pentru a debloca Fondul de Solidaritate (și anume 3 miliarde EUR în prețurile din 2002), catastrofa se clasifică drept „catastrofă naturală majoră” și se înscrie așadar în principalul domeniu de aplicare al Fondului de Solidaritate.

Comisia a decis la 10 decembrie 2007 să propună autorității bugetare mobilizarea Fondului de Solidaritate și acordarea unui ajutorul financiar în valoare de 162 388 milioane EUR.

Cipru

În urma incendiilor în zonele de pădure din Cipru din 29 iunie 2007, autoritățile cipriote au depus o cerere de asistență financiară la 4 septembrie 2007. Daunele au fost estimate de către autoritățile cipriote la 38,2 milioane EUR, reprezentând 48% din pragul normal de mobilizare a Fondului aplicabil Ciprului (79,895 milioane EUR). Cererea a fost așadar evaluată în conformitate cu criteriile pentru „catastrofe regionale extraordinare”.

Zona incendiată a afectat în principal zonele de pădure din Parcul Național Forestier și s-a susținut a fi mai mare decât zona cumulată distrusă de toate incendiile din Cipru din cursul ultimilor 7 ani. Cu toate acestea, impactul asupra populației a fost extrem de limitat. Autoritățile cipriote au identificat trei sate învecinate cu o populație totală de 1 703 de locuitori drept regiunea afectată (reprezentând 0,2% din populația Ciprului). În interiorul satelor în cauză, 58% din gospodării au fost afectate. Comisia a considerat că dimensiunea populației/teritoriului din regiunea afectată trebuie să fie relevantă în contextul economic al țării vizate. O catastrofă care afectează doar un număr extrem de mic de locuitori (aproximativ 988 de locuitori) nu pare a se înscrie în motivația Fondului de Solidaritate.

În plus, nu a existat nicio dovadă clară a „repercusiunilor grave și durabile asupra condițiilor de viață”. Potrivit autorităților cipriote, incendiul a cauzat daune destul de limitate infrastructurilor de bază (transport, apă și electricitate), care s-au redresat în săptămânile ulterioare. Daunele rezidențiale s-au limitat la 601 920 EUR (în medie 353 EUR pe persoană în satele afectate) și au reprezentat doar aproape 1,5% din daunele totale. Prin urmare, Comisia a considerat că cererea nu a îndeplinit toate cerințele pentru o „catastrofă regională extraordinară”. Comisia a decis la 23 ianuarie 2008 să nu mobilizeze Fondul și a informat autoritățile cipriote cu privire la aceasta.

Italia

La 27 septembrie 2007, autoritățile italiene au prezentat o serie de cereri pentru Fondul de Solidaritate privind nouă regiuni diferite din Italia. Cu toate acestea, întrucât termenul de zece zile pentru prezentarea cererilor către Fondul de Solidaritate de la data primelor daune nu a fost respectat în niciuna dintre cele nouă cereri, autoritățile italiene au fost notificate printr-o scrisoare din data de 29 octombrie 2007 asupra faptului că cererile lor nu au fost admisibile.

Spania (incendiile din Insulele Canare)

În iulie/august 2007, asupra celor trei insule Gran Canaria, Tenerife și La Gomera s-au abătut incendii în zonele de pădure. La 3 octombrie 2007, autoritățile spaniole au depus o cerere de asistență financiară. Daunele directe au fost estimate la 144,2 milioane EUR. Întrucât această sumă reprezintă 4,4% din pragul normal de mobilizare a fondului, cererea s-a bazat pe criteriul „catastrofelor regionale extraordinare”.

Regiunea afectată era alcătuită din trei insule, Gran Canaria, Tenerife și La Gomera, cu o populație totală de 1 681 946 de persoane. În urma incendiilor, 35 000 hectare de terenuri au fost afectate și a fost necesară evacuarea a 12 000 de persoane (0,7% din populația afectată). Catastrofa a afectat grav infrastructurile rutiere și de apă, locuințele, agricultura, efectivele de animale, întreprinderile și mediul natural. Cu toate că Comisia a considerat că probabil populația din imediata vecinătate a incendiilor a suferit într-un mod sau altul de pe urma catastrofei, nu s-a prezentat nicio dovadă pentru a arăta că cea mai mare parte a populației totale care locuiește pe cele trei insule Gran Canaria, Tenerife și La Gomera a fost afectată.

În ceea ce privește cerința referitoare la repercusiuni grave și durabile asupra condițiilor de viață și stabilității economice a regiunii, cererea a precizat în termeni generali că există efecte durabile asupra mediului natural, infrastructurii și resurselor care vor afecta condițiile de viață ale populației în zona afectată. Cu toate acestea, nu s-a prezentat nicio dovadă solidă pentru a susține această afirmație. În ceea ce privește repercusiunile grave și durabile asupra stabilității economice a regiunii afectate, autoritățile spaniole au arătat în cerere că acestea nu pot fi evaluate pe termen scurt și nu a fost oferită nicio dovadă suplimentară.

Prin urmare, Comisia a considerat că cererea nu a îndeplinit toate cerințele din regulament pentru „catastrofe regionale extraordinare”. Comisia a decis la începutul anului 2008 să nu mobilizeze Fondul și a informat autoritățile spaniole cu privire la aceasta.

Franța (Martinica)

În august 2007, departamentele franceze de peste mări din Martinica și Guadelupa, două insule din Antilele Franceze, au fost afectate de uraganul „Dean”, care a cauzat daune grave infrastructurilor și diferitelor sectoare ale economiei. Franța a depus o cerere de asistență financiară din Fondul de Solidaritate al Uniunii Europene la 26 octombrie 2007. Comisia a primit informații suplimentare din partea autorităților franceze la 8 ianuarie 2008. La sfârșitul anului 2007, cererea era încă în curs de evaluare, iar decizia Comisiei privind mobilizarea Fondului nu era încă luată.

Grecia

În august 2007 o porțiune destul de mare a Greciei a fost afectată de incendii în zonele de pădure. Incendiile au cunoscut cea mai mare intensitate și amploare în regiunile din Grecia occidentală, Peloponez, Grecia continentală și Attica. Catastrofa a provocat daune majore în diverse sectoare ale economiei, în special în agricultură, și a distrus infrastructura în domeniile transportului, telecomunicațiilor, distribuției de energie electrică, apelor și apelor reziduale, precum și în domeniul prevenirii catastrofelor naturale. De asemenea, catastrofa a provocat daune importante în ceea ce privește mediul natural, monumentele culturale, școlile, spitalele și serviciile de stingere a incendiilor. Punerea la dispoziție de locuri de cazare temporară și finanțarea serviciilor de salvare pentru a satisface necesitățile imediate ale populației afectate au necesitat costuri substanțiale. Șaizeci și cinci de persoane și-au pierdut viața în incendiile din Peloponez, Grecia occidentală și Evvoia.

Autoritățile elene au solicitat asistență din Fondul de Solidaritate la 30 octombrie 2007 și au completat cererea la 24 ianuarie 2008. La sfârșitul anului 2007, cererea era încă în curs de evaluare, iar decizia Comisiei privind mobilizarea Fondului nu era încă luată.

Slovenia

La mijlocul lunii septembrie 2007 o mare parte a Sloveniei a fost afectată de ploi abundente și de o furtună care au provocat inundații grave și alunecări de teren. Autoritățile slovene au depus o cerere de asistență financiară din Fondul de Solidaritate la 19 noiembrie 2007.

Catastrofa a provocat daune importante infrastructurii (transport, energie electrică, apă). Au fost afectate peste 350 km de drumuri naționale și peste 1 600 km de drumuri municipale și forestiere, precum și peste 17 km de infrastructură de distribuție a apei, peste 10 km din rețeaua electrică, 48 de rezervoare de apă și 147 de poduri. În plus, catastrofa a provocat daune semnificative imobilelor publice și private, întreprinderilor, agriculturii și monumentelor din patrimoniul cultural.

La sfârșitul anului 2007 cererea era încă în curs de evaluare, iar decizia Comisiei privind mobilizarea Fondului nu era încă luată.

3. FINANțAREA

Cele două cazuri din anul 2006 pentru care procedura bugetară nu se încheiase încă înainte de sfârșitul anului (inundațiile din Ungaria și Grecia) au fost soluționate într-un singur buget rectificativ. Proiectul preliminar de buget rectificativ nr. 2/2007[2] a fost aprobat de către autoritatea bugetară la 7 iunie 2007. Plățile au putut fi făcute după adoptarea deciziei de subvenționare și după semnarea acordului de punere în aplicare.

În 2007 Fondul a fost mobilizat pentru două cazuri noi (furtuna „Kyrill” din Germania; ciclonul „Gamède” din Franța/La Réunion). Valoarea ajutorului în fiecare caz a fost stabilită pe baza metodei standard create anterior de către Comisie și explicată în detaliu în raportul anual 2002/2003 (a se vedea de asemenea anexa 3 la prezentul raport). Bugetul rectificativ nr. 6/2007[3] a fost aprobat de către autoritatea bugetară la 24 octombrie 2007. Plățile au putut fi făcute după adoptarea deciziei de subvenționare și după semnarea acordului de punere în aplicare. Valorile ajutorului în 2007 au fost următoarele:

Beneficiar | Catastrofă | Categorie | Valoarea ajutorului (EUR) |

Ungaria | Inundații | majoră | 15 063 587 |

Grecia | Inundații | regională | 9 306 527 |

Germania | Furtună | majoră | 166 905 985 |

Franța/La Réunion | Ciclon tropical | regională/ ultraperiferică | 5 290 000 |

Total | 196 566 099 |

În cazul cererilor din Regatul Unit (inundații), Grecia (incendii în zonele de pădure), Slovenia (inundații) și Franța/Martinica (uraganul DEAN) primite în 2007, procedurile bugetare nu au putut fi încheiate înainte de sfârșitul anului. În cazul acestor cereri, Comisia a prezentat Proiectul preliminar de buget rectificativ nr. 1/2008[4] și nr. 3/2008[5], care au fost aprobate de către autoritatea bugetară la 9 aprilie 2008 și, respectiv, la 5 iunie 2008 și Proiectul preliminar de buget rectificativ nr. 7/2008[6]; raportul anual din anul viitor va raporta cu privire la acestea.

4. MONITORIZAREA

La 23 ianuarie 2007, Comisia a desfășurat o vizită de monitorizare în Austria, pentru a se informa asupra sistemului instituit de către autoritățile austriece pentru punerea în aplicare a subvenției din Fondul de Solidaritate acordate în urma inundațiilor grave din Vorarlberg și Tyrol în august 2005, pentru a obține informații actualizate privind progresele în ceea ce privește punerea în aplicare a subvenției și pentru a discuta întrebările specifice adresate de către autoritățile austriece.

Ca și în ocaziile anterioare, vizita a fost salutată cu căldură de către autoritățile vizate. Din punctul de vedere al Comisiei, vizita a permis obținerea asigurării în privința sistemului de punere în aplicare instituit și a progreselor semnificative înregistrate. Pe baza informațiilor primite s-a considerat că punerea în aplicare progresează bine și că s-au luat măsuri corespunzătoare pentru a asigura respectarea obligațiilor de monitorizare și control.

5. ÎNCHEIERI

Articolul 8 alineatul (2) din Regulamentul 2012/2002 prevede că nu mai târziu de șase luni de la expirarea perioadei de un an de la data decontării subvenției, statul beneficiar are obligația de a prezenta un raport privind execuția financiară a subvenției (în continuare: „raport de punere în aplicare”), împreună cu o declarație de justificare a cheltuielilor (în continuare: „declarație de validitate”). La finalul acestei proceduri, Comisia decide încheierea asistenței din Fond.

În ceea ce privește încheierea ajutorului pentru cazul maltez (inundațiile din 2003), în cazul căruia raportul de punere în aplicare a fost primit la 10 mai 2006 și finalizat la 28 iunie 2007, Comisia a constatat că autoritățile malteze au cheltuit integral suma subvențiilor provenite din FSUE (și anume 961 220 EUR). Comisia a decis încheierea intervenției la 3 iulie 2007.

În 2007, Comisia a primit rapoartele finale de punere în aplicare pentru subvențiile acordate în 2005 și 2006 în Slovacia (furtuna din 2004), Suedia, Estonia, Letonia și Lituania (toate în legătură cu o furtună din 2005). La sfârșitul perioadei acoperite de prezentul raport anual, evaluarea acestor rapoarte de punere în aplicare era încă în desfășurare.

6. CONCLUZII

Comisia a primit un total de 19 cereri noi în 2007, cel mai mare număr de cereri într-un singur an de la instituirea Fondului. Doar patru dintre cereri au fost legate de o catastrofă naturală majoră. Celelalte 15 cereri au fost prezentate în conformitate cu criteriile privind catastrofele regionale, fiind necesar ca nouă dintre acestea să fie declarate inadmisibile, întrucât au fost prezentate în afara perioadei de depunere de 10 săptămâni prevăzută în regulament.

Noile cereri primite în 2007 au confirmat încă o dată tendința generală potrivit căreia majoritatea cererilor de finanțare din Fondul de Solidaritate nu sunt prezentate pentru catastrofe majore care reprezintă principalul domeniu de aplicare al Fondului ci în conformitate cu criteriile excepționale pentru catastrofe regionale. Criteriile – care conform regulamentului trebuie să fie examinate „foarte riguros” de către Comisie – continuă să fie relativ greu de îndeplinit. Rata cererilor respinse pentru criteriile regionale (excepționale), la aproape două treimi, continuă să fie ridicată. În cazul cererilor pentru catastrofe majore în cazul cărora se aplică un singur criteriu cantitativ, evaluarea pozitivă are până în prezent o rată de 100%.

În 2007, statele membre și Comisia au investit încă o dată timp și eforturi semnificative în, respectiv, pregătirea și evaluarea cererilor pentru catastrofe regionale de dimensiuni mai mici care conduc de regulă la respingeri. Una dintre schimbările majore în propunerea Comisiei din 6 aprilie 2005 pentru un nou regulament privind Fondul de Solidaritate este așadar aceea de a recurge doar la praguri cantitative pentru nivelul daunelor solicitate cu scopul de debloca utilizarea Fondului, fapt care ar îmbunătăți transparența acestuia. Acest lucru ar contribui la evitarea unor eforturi considerabile de pregătire a cererilor care sunt ulterior respinse deoarece criteriile excepționale sunt foarte dificil de îndeplinit. Cu un nou regulament al Fondului de Solidaritate, autoritățile naționale vor avea o idee mai clară asupra momentului în care Fondul le poate acorda sprijin în redresarea de pe urma unei catastrofe.

În 2007, Comisia a întreprins o serie de încercări de a convinge statele membre și, în special, președințiile germană și portugheză ale Consiliului pentru a relansa dezbaterea privind propunerea Comisiei pentru un nou regulament privind Fondul de Solidaritate, fapt care a fost sprijinit în mare măsură în Parlamentul European. Cu toate acestea, până la sfârșitul anului 2007 nu s-a înregistrat niciun progres în Consiliu.

Annex 1 European Union Solidarity Fund applications received in 2007

Country | GNI 2005 | 0.6% of GNI | Major disaster threshold 2007 |

AT | ÖSTERREICH | 242 610 | 1 455.660 | 1 455.660 |

BE | BELGIQUE-BELGIË | 301 089 | 1 806.535 | 1 806.535 |

BG | BALGARIJA | 21 700 | 130.200 | 130.200 |

CY | KYPROS | 13 316 | 79.895 | 79.895 |

CZ | ČESKA REPUBLIKA | 95 308 | 571.847 | 571.847 |

DE | DEUTSCHLAND | 2 248 160 | 13 488.960 | 3 266.629* |

DK | DANMARK | 208 981 | 1 253.883 | 1 253.883 |

EE | EESTI | 10 528 | 63.168 | 63.168 |

EL | ELLADA | 177 750 | 1 066.497 | 1 066.497 |

ES | ESPAÑA | 893 165 | 5 358.990 | 3 266.629* |

FI | SUOMI/FINLAND | 157 346 | 944.076 | 944.076 |

FR | FRANCE | 1 718 822 | 10 312.933 | 3 266.629* |

HR | HRVATSKA | 30 947** | 185.681 | 1.114 |

HU | MAGYARORSZÁG | 83 689 | 502.134 | 502.134 |

IE | IRELAND | 137 719 | 826.316 | 826.316 |

IT | ITALIA | 1 412 607 | 8 475.641 | 3 266.629 |

LT | LIETUVA | 20 296 | 121.774 | 121.774 |

LU | LUXEMBOURG (G-D) | 24 018 | 144.106 | 144.106 |

LV | LATVIJA | 12 655 | 75.932 | 75.932 |

MT | MALTA | 4 395 | 26.369 | 26.369 |

NL | NEDERLAND | 510 183 | 3 061.098 | 3 061.098* |

PL | POLSKA | 235 325 | 1 411.952 | 1 411.952 |

PT | PORTUGAL | 145 347 | 872.080 | 872.080 |

RO | ROMÂNIA | 77 011 | 462.068 | 462.068 |

SE | SVERIGE | 286 933 | 1 721.600 | 1 721.600 |

SI | SLOVENIJA | 27 379 | 164.272 | 164.272 |

SK | SLOVENSKÁ REPUBLIKA | 37 141 | 222.843 | 222.843 |

TR | TÜRKIYE | 290 025 | 1 740.151 | 10.441 |

UK | UNITED KINGDOM | 1 830 312 | 10 981.869 | 3 266.629* |

* ~ EUR 3 billion in 2002 prices

** GDP (GNI not available)

[1] Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene, JO L 311/3, 14.11.2002, denumit în continuare „regulamentul”.

[2] COM(2007)148 final din 28.3.2007

[3] COM(2007)527 final din 13.9.2007

[4] COM(2008)15 final din 18.1.2008

[5] COM(2008)201final din 14.4.2008

[6] COM(2008)556 final din 15.9.2008